ലഖിംപുര് ഖേരി സംയുക്ത കിസാന് മോര്ച്ചയില് ഭിന്നത. പ്രക്ഷോഭം പെട്ടന്ന് അവസാനിപ്പിച്ചത് ശരിയായില്ലെന്ന് ഒരു വിഭാഗം കര്ഷക സംഘടനകള് ന്യൂഡല്ഹി: ഉത്തര് പ്രദേശിലെ ലഖിംപൂര് ഖേരിയില് കേന്ദ്ര മന്ത്രിയുടെ മകന്റെ വാഹനവ്യൂഹം ഇടിച്ച് കര്ഷകര് മരിച്ച സംഭവത്തില് പ്രതിഷേധിച്ചുള്ള പ്രക്ഷോഭം പെട്ടന്ന് ഒത്തുതീര്പ്പാക്കിയതില് സംയുക്ത കിസാന് മോര്ച്ചയ്ക്കകത്ത് ഭിന്നത. രാഗേഷ് ടിക്കായത്ത് ജില്ലാ ഭരണകൂടവുമായി ചര്ച്ച ചെയ്ത് നഷ്ടപരിഹാരത്തുകയും ഉറപ്പിച്ച് ഇത്ര വേഗം സമരം ഒത്തുതീര്ത്തത് ശരിയായില്ലെന്നാണ് ഒരു പ്രബല വിഭാഗം പറയുന്നത്. ഉത്തര്പ്രദേശിലെ തെരഞ്ഞെടുപ്പ് അടക്കമുള്ള സാഹചര്യങ്ങള് കണക്കിലെടുത്ത് കേന്ദ്ര സര്ക്കാരിനെ കൂടുതല് പ്രതിരോധത്തിലാക്കേണ്ടതുണ്ട് എന്നാണ് ഈ വിഭാഗത്തിന്റെ വിലയിരുത്തല്.